arnastofnun/IGC-2024 huggingface dataset:
Þingræður haldnar á Alþingi Íslendinga

Frsm. (Ólafur G. Einarsson) Hæstv. forseti. Fjh.- og viðskn. hefur haft þetta mál til meðferðar og leggur til að frv. verði samþ. með þeim brtt. sem greinir á þskj. 289. Frv. gerði ráð fyrir að svonefnt tappagjald skyldi hækka um 7 kr. og hefði þá þetta gjald numið 105 millj. kr. Af því skyldu renna 45 millj. til Styrktarsjóðs vangefinna, þ.e.a.s. gjaldið til Styrktarsjóðsins skyldi hækkað úr 7 kr. í 10, en 4 kr. eða samtals 60 millj. skyldu renna í ríkissjóð. Brtt. n. þýðir það, að gjaldið hækkar eingöngu um 3 kr. og rennur það allt í Styrktarsjóð vangefinna og mun þá nema um 45 millj kr. Nú vona ég að hæstv. fjmrh. skilji þetta ekki svo, að nm. eða a.m.k. sumir þeirra vilji ekki sjá af þessum 60 millj. í ríkissjóð. Það má ekki skilja það svo, vegna þess að við viljum gjarnan að hann fái þessar 60 millj., en bara ekki með þessum hætti, og mætti gjarnan fá meira, a.m.k. sumra okkar vegna. En ástæðan fyrir því, að við teljum þetta ekki heppilega aðferð til að fá fé í ríkissjóð, er sú, að framfærsluvísitalan er mjög viðkvæm fyrir hækkunum á gosdrykkjum. Sem dæmi get ég nefnt að þessi hækkun um 3 kr. á lítra veldur 0.3 stiga hækkun á framfærsluvísitölunni, sem þýðir aftur 0.04% hækkun á kaupgjaldsvísitölu og þessi eina hækkun, þessi 3 kr. hækkun, þýðir að launagreiðslur ríkisins eins hækka um 15–20 millj. kr. á árinu 1978. Ef samþykkt yrði 7 kr. hækkun eins og frv. gerir upphaflega ráð fyrir, þá þýðir það a.m.k. 35 millj. kr. launahækkun hjá ríkinu á árinu 1978 vegna hækkunar á kaupgreiðsluvísitölunni. Ég hef ekki undir höndum tölur um það, hverjar hækkanir yrðu hjá atvinnurekstrinum yfirleitt í landinu ef frv. yrði samþ. óbreytt, en okkur í n. þykir sýnt, að það sé ekki skynsamlegt að standa með þessum hætti að því að veita aukið fé í Styrktarsjóð vangefinna. Okkur er hins vegar ljóst að Styrktarsjóður vangefinna þarf á auknum tekjum að halda, og það er ekki tími til þess nú að finna aðrar leiðir en þessa. Kannske er leiðin út af fyrir sig ekki óskynsamleg, en hún er óskynsamleg a.m.k. á meðan reglurnar um vísitölu eru eins og þær eru. N. leggur sem sagt til að frv. verði samþykkt með þessum brtt. sem ég hef gert grein fyrir og eru á þskj. 289.
Þingræður haldnar á Alþingi Íslendinga



Þar sem þetta er seinasti fundur hv. þd. fyrir jól vil ég þakka hv. þdm. fyrir ágætt samstarf við mig það sem af er þessu þingi og ég vil þakka þeim þolinmæði við mig sem þingdeildarforsets. Jafnframt þakka ég skrifstofustjóra Alþingis, starfsliði þess öllu og þingfréttamönnum ágæt störf. Ég óska hv. þdm., skrifstofustjóra og starfsliði, svo og þingfréttamönnum gleðilegra jóla og farsæls komandi árs. Þeim, sem fara um langan veg til heimila sinna, óska ég góðrar heimferðar, og ég læt í ljós þá von, að við hittumst hér öll heil til starfa á Alþingi á hinu nýja ári.

Magnús T. Ólafsson Hæstv. forseti. Fyrir hönd okkar dm. leyfi ég mér að þakka hæstv. forseta góðar óskir og hlýleg orð í okkar garð. Sömuleiðis þakka ég forseta fundarstjórn og samstarf og tillit til okkar dm. Ég tek undir þakklæti forseta við starfslið þingsins fyrir aðstoð þess við okkur þdm. Ég vil óska hæstv. forseta og fjölskyldu hennar gleðilegra jóla. Ég bið hv. þdm. að taka undir óskir mínar með því að rísa úr sætum. - Þdm. risu úr sætum.



Ég þakka hv. 3. landsk. þm. hans árnaðaróskir og hv. þdm. fyrir að taka undir þær. Ég ítreka árnaðaróskir mínar í garð hv. þdm. og sendi fjölskyldum þeirra bestu kveðjur. - Þessum fundi er slitið.
Þingræður haldnar á Alþingi Íslendinga



Þar sem þetta er síðasti fundur Ed. fyrir þingfrestun vil ég leyfa mér að þakka hv. dm. fyrir gott og ánægjulegt samstarf. Ég óska hv. dm. gleðilegra jóla og farsæls komandi árs. Sömu ósk hef ég fram að færa til handa skrifstofustjóra Alþingis og öðrum starfsmönnum Alþingis. Utanbæjarmönnum óska ég góðrar heimferðar og ánægjulegrar heimkomu. Ég vænti þess að við hittumst hér allir heilir á næsta ári.



Herra forseti. Ég vil fyrir hönd okkar þdm. færa hæstv, forseta þakkir fyrir árnaðaróskir í garð okkar dm. og fjölskyldna okkar og tek mér það leyfi að þakka honum fyrir góða og sanngjarna fundarstjórn það sem af er þessu þingi og óska honum og fjölskyldu hans gleðilegrar jólahátíðar og þess að við megum sjá hann heilan hér þegar þing hefur störf að nýju. Starfsliði Alþingis flyt ég sömu óskir. Ég vil biðja hv. þdm. að taka undir þessar óskir mínar með því að rísa úr sætum. - Þdm. risu úr sætum.



Ég þakka hv. 4. landsk. þm. fyrir hlý orð og góðar óskir í minn garð og hv. þdm, fyrir að taka undir orð hans. Ég ítreka óskir mínar til þm. og segi fundinum slitið.
Þingræður haldnar á Alþingi Íslendinga



Herra forseti. Þetta frv. fjallar um svokallaða geymslufjárreikninga eða depositum. Með því er átt við þá heimild sem skuldunaut er veitt til þess að fullnægja skuldbindingu sinni með þeim hætti að greiða fé inn á geymslufjárreikning, þegar svo stendur á að vegna kringumstæðna, sem varða kröfuhafann, getur skuldari ekki fullnægt skyldu sinni með öðrum hætti. Í gildandi lögum um viðskiptabanka ríkisins, þá sem eru í eigu ríkisins, eru ákvæði sem heimila þeim að taka við geymslufé. Nánari ákvæði eru ekki í þeim lögum um framkvæmd og lögfylgjur viðtöku geymslufjár. Ákvæði þess frv., sem hér liggur fyrir, miða að því að bæta úr þessu. Við samningu frv. hefur verið höfð hliðsjón af lögum um þetta efni á Norðurlöndum. Sérstök lög um geymslufé voru sett í Danmörku árið 1932, í Svíþjóð 1927 og í Noregi 1939. Viðskiptabankarnir hér hafa talið æskilegt að lögfesta reglur um þetta efni. Athugun hefur verið gerð á því, hve greiðslur í geymslufjárreikninga hafi verið tíðar í bönkunum. Kom þá í ljós, að í Landsbanka Íslands voru að meðaltali 287 greiðslur af þessu tagi árlega á árunum 1969–1974, í Útvegsbanka Íslands var aðeins ein greiðsla á ári að meðaltali í geymslufjárreikninga á sama tímabili, en Búnaðarbankinn fékk ekki heimild til viðtöku geymslufjár fyrr en 1976. Landsbankinn hefur hins vegar haft þessa heimild um langt árabil og var lengi eina bankastofnunin sem hafði hana, og er það sjálfsagt skýringin á því, að menn hafa e.t.v. staðið í þeirri meiningu, að það væri aðeins heimild til að leggja geymslufé inn í hann, og hafa þess vegna notað hana meira í þessu skyni heldur en hina viðskiptabanka ríkisins. Þó að ekki hafi verið skýr lagaákvæði um þetta efni hér á landi, þá hefur í meginatriðum verið í framkvæmdinni stuðst við svipaðar reglur og gilda á Norðurlöndum. Í 1. gr. þessa frv. er gert ráð fyrir því, að heimilt sé að greiða skuld á geymslureikning í ríkisviðskiptabanka eða annarri þeirri innlánsstofnun sem heimild hefur lögum samkv. til þess að taka við geymslufé. Eins og er, þá er ekki um aðrar stofnanir að tefla í þessu sambandi en ríkisviðskiptabankana, en að sjálfsögðu getur komið til álita í sambandi við lagasetningu um hlutafélagabanka svo og sparisjóði, sem væntanlega koma til meðferðar hér á hv. Alþ. innan tíðar, að setja ákvæði um þetta efni inn í þau lög. Ég leyfi mér, herra forseti, að vísa að öðru leyti til frv. sjálfs og athugasemda þeirra, sem fylgja með því, og skal ekki fara fleiri orðum um frv., en leyfi mér að óska þess, að því verði að lokinni þessari umr. vísað til 2. umr. og hv. fjh.- og viðskn.
Þingræður haldnar á Alþingi Íslendinga



Virðulegi forseti. Enda þótt í þessu frv. sé góðu heilli tekið verulegt tillit til hinna lægst launuðu og lakast settu í þjóðfélaginu, þá sé ég ekki að það sé eðlilegt og réttlætanlegt að nokkrar verðbætur komi til þeirra launahópa í þjóðfélaginu, þ. á m. alþm., sem á s. l. ári fengu allt að 80% kauphækkun og þar með allt að 20% hærri launahækkun heldur en svaraði til hinna almennu launahækkana í landinu, sem voru gegndarlausar fyrir. Ég styð því frv. að öðru leyti en því, að við 1. gr. segi ég nei.



Virðulegi forseti. Fáir þm. voru hér við umr. sl, nótt, þannig að þeir vita varla, hvað hér kom fram í ræðum þm., en þrátt fyrir það vil ég gefa eftirfarandi yfirlýsingu hér við atkvgr.: Ég vil vísa til niðurlagsorða minna í umr. við frv. varðandi afstöðu til einstakra greina frv. og segi já við þessari grein.
Þingræður haldnar á Alþingi Íslendinga

Forseti (Þorv. Garðar Kristjánsson) : Mér hefur borist svo hljóðandi bréf: „Reykjavík, 15. febr. 1978. Þar sem ég er á förum til útlanda í opinberum erindum og mun því ekki geta sótt þingfundi á næstunni, leyfi ég mér, með skírskotun til 138. gr. laga um kosningar til Alþingis, að óska þess, að 1. varamaður Framsfl. í Austurlandskjördæmi, Þorleifur Kjartan Kristmundsson sóknarprestur, taki sæti á Alþingi í fjarveru minni. Halldór Ásgrímsson, 5. þm. Austurl.“ Séra Þorleifur hefur setið áður á Alþingi og býð ég hann velkominn til starfa.
Þingræður haldnar á Alþingi Íslendinga

Frsm. meiri hl. (Ólafur G. Einarsson) : Hæstv. forseti. Það eru óafgreidd enn þá till. sem hv. þm. Guðmundur H. Garðarsson flutti við 2, umr. málsins, brtt. við 16. gr. frv. Till. fjallar um það, að tiltekið tímamark er tekið út. Ég skal lesa málsl. eins og hann verður: „Stærðarmörk þau, sem gilda fyrir hjón, gilda einnig um sölu eftirlifandi maka á íbúðarhúsnæði sem var í eigu hjónanna.“ Till. er þess efnis, að niður falli: „enda fari salan fram innan þriggja ára frá andláti þess skammlífara.“ Fjh.- og viðskn. hefur rætt þessa till. og mælir einróma með því, að till. verði samþykkt.
Þingræður haldnar á Alþingi Íslendinga

Flm. (Kristján Ármannsson) [frh.] : Virðulegi forseti. Ég skal ekki tefja tímann lengi enn þá, enda vakir ekki nein ríkisstj.-hraðlest fyrir þessu frv. okkar, við getum tekið því rólega þess vegna. En ég var kominn að lokaorðum mínum. Ég var að leggja áherslu á það, að mér fyndist að í þessu frv. eða hugmyndum að því væri knúið á ýmsa jákvæða hluti og nefndi m. a. skipulagsmál í því sambandi og einkum hjá hinum smærri sveitarfélögum. Ég vil einnig vekja sérstaka athygli á því, að þær hugmyndir, sem koma fram í þessu frv., gera ekki ráð fyrir, eins og kom fram í grg. höfundar, samsöfnun opinberrar þjónustu t. d. fyrir hvern landsfjórðung eða þess háttar. Þó er það eigi að síður að á engan hátt útilokað að nokkur sveitarfélög og fjórðungssambönd komi upp þjónustustofnun þar sem það kann að eiga við. Ég ætla sem sagt ekki að hafa fleiri orð um þetta frv. og ég ætla ekki við þessa umr. að gera neinar sérstakar aths. við frv. þetta, en ég efa ekki að margt þarf þar gaumgæfilegrar athugunar við. Mér dettur í hug nafnið á frv.: þjónustustofnun. Í mínum huga hefur þetta frekar flokkast undir stjórnsýslu eða kallast stjórnsýslustofnun eða eitthvað þess háttar. Þjónustustofnun er náttúrlega ákaflega víðtæk. En ég vil sem sagt aðeins ítreka það að lokum, að við flm. flytjum þetta frv. algerlega óbreytt frá bendi höfundar, en töldum rétt að það fengi að sjá dagsins ljós á þessu Alþ., þó að það fái ekki hér neitt hraða afgreiðslu. - Svo þakka ég fyrir.
Þingræður haldnar á Alþingi Íslendinga



Virðulegi forseti. Heilbr.- og trn. þessarar hv. d. hefur haft til athugunar að undanförnu frv. til lyfjalaga, sem er 242. mál þessa þings og er komið hingað frá Ed. Hinn 9. mars 1973 skipaði heilbr.- og trmrn. nefnd til þess að endurskoða lyfsölulög, nr. 30 frá 1963. Komst nefndin að þeirri niðurstöðu, að heppilegt væri að skipta efni þessara laga niður í þrenn lög, þar sem ein lögin fjalla um lyfjafræðinga, önnur um lyfjabúðir og þriðju lögin um lyfin sjálf og framleiðslu þeirra. Frv. um lyfjafræðinga hefur þegar verið samþykkt sem lög á þessu þingi, en þetta frv. fjallar um lyfin og framleiðslu þeirra. Heilbr.- og trmrn. sendi till. nefndar þeirrar, er ég gat um í upphafi, eftirtöldum aðilum til umsagnar: Í fyrsta lagi Apótekarafélagi Íslands, í öðru lagi Lyfjafræðingafélagi Íslands, í þriðja lagi Læknafélagi Íslands og í fjórða og síðasta lagi lyfjavöruhóp Félags ísl. stórkaupmanna. Bárust umsagnir frá öllum þessum aðilum og komu þær til athugunar við endanlegan frágang á frv. Ég tel ekki ástæðu til þess að fara fleiri orðum um þetta frv., en heilbr.- og trn. mælir einróma með samþykkt þess, með þeim fyrirvara þó, að einstakir nm. áskilja sér rétt til þess að flytja eða fylgja brtt.
Þingræður haldnar á Alþingi Íslendinga



Virðulegi forseti. Á fundi í þessari hv. d. í gær vakti ég athygli á því utan dagskrár, að þá um morguninn, þ. e. a. s. í gærmorgun, hefðu þær fregnir borist af hæstv. iðnrh., sem hélt til útlanda s. l. miðvikudag, að hann hefði ekki í hyggju að koma aftur heim fyrr en að þingi loknu. Til þeirrar stundar hygg ég að allir þm. hafi staðið í þeirri trú, að hæstv. iðnrh. kæmi aftur til landsins um s. l. helgi. Ég veit að þeirrar skoðunar var m. a. forseti Sþ. þegar hæstv. iðnrh. baðst leyfis til þess að mæla fyrir Kröfluskýrslu sinni s. 1. þriðjudag og að frekari umr. yrði síðan frestað þar til hann kæmi aftur til þings. Þessar nýju upplýsingar um fyrirætlanir hæstv. iðnrh., að koma ekki til þings fyrr en þá eftir þinglausnir, gerðu það að verkum, að ljóst var að ekki gæti svo farið að hæstv. ráðh. mælti fyrir skýrslu sinni um Kröflu á Alþ. eins og þingsköp gera ráð fyrir. Ef skýrslan hefði þrátt fyrir það verið tekin til umr., hefði orðið að gera það án þess að ráðh. sá, sem ber ábyrgð á skýrslunni til Alþ., væri viðstaddur. Ég óskaði þess í gær, að hæstv. forsrh. beitti sér fyrir því, að hæstv. iðnrh. breytti fyrirætlunum sínum og kæmi til þings fyrir þinglok til þess að sinna þingskyldum sínum. Hæstv. forsrh. svaraði því til, að hann mundi tafarlaust gera hæstv. iðnrh. viðvart. Ég hef þá trú, að það hafi verið gert, og nú leikur mér forvitni á að fá að vita frá hæstv. forsrh., hvort líkur séu til að hæstv. iðnrh. hafi saknað Alþ., þegar honum var gert viðvart, og hvort líkur séu á að Gunnar snúi aftur.



Virðulegi forseti. Sem svar við fsp, hv. þm. get ég upplýst að hæstv. iðnrh. kemur til landsins á morgun.



Virðulegi forseti. Ég þakka hæstv. forsrh. svarið og hef þá trú, að hæstv. forsrh. hafi beitt áhrifum sínum til þess að fá hæstv. iðnrh. til að breyta áformum sínum. Það er ánægjuefni að hæstv. iðnrh. skuli snúa aftur á morgun, uppstigningardag, til þess að sinna þingskyldum sínum síðustu tvo þingdagana. Ég vænti þess, að hæstv. iðnrh. komi síðan heill til þingstarfa á föstudag og aðflutningsbann það, sem verkalýðshreyfingin hefur upp tekið, nái ekki til hæstv. orkumálaráðh. Ég vænti þess svo fastlega, að Kröfluskýrslan komi til umr. í Sþ. n. k. föstudag þegar líkur eru á að fundur verði í Sþ.



Virðulegi forseti. Hv. allshn. hefur rætt þetta mál á fundi sínum og mælir einróma með því að það verði samþykkt. Tveir nm. voru fjarverandi afgreiðslu málsins.
Þingræður haldnar á Alþingi Íslendinga



Háttvirtir þingdeildarmenn. Þar sem nú líður að þinglokum og að lokum kjörtímabils hef ég sérstakar þakkir fram að færa. Ég þakka ykkur öllum gott samstarf og umburðarlyndi við mig sem forseta. Þetta á jafnt við um hæstv. ráðh., þm., sem stjórnina styðja, og þm. stjórnarandstöðunnar. Skrifstofustjóra Alþingis og starfsliði Þess öllu færi ég þakkir fyrir mikið starf og liðsinni við okkur þm. Varaforsetum og skrifurum deildarinnar þakka ég mikilsverða aðstoð við mig. Nú í lok þessa kjörtímabils er það vitað, að fimm þm. þessarar deildar gefa ekki kost á sér til þingframboðs á ný. Allir eiga þeir langan og litríkan þingferil að baki. Ég leyfi mér fyrir hönd annarra þm. í deildinni að þakka þeim öllum fyrir samstarfið hér á Alþingi. Mörg okkar hafa lengi unnið á þingi með þessum mönnum og eiga um þá minningar sem ekki mást. Í þessum hópi eru tveir, sem hafa ekki verið á þingi um skeið sökum veikinda. Þeim sérstaklega sendum við hlýjar kveðjur héðan úr deildinni þar sem þeir hafa lengi unnið. Öllum þessum hv. alþm., sem eru að láta af þingstörfum, óska ég gæfu og friðar á þeim vettvangi, sem við tekur nú. Ég vona að mér fyrirgefist þótt ég freistist til þess að láta hugann einnig hvarfla til hv. Ed. Þar eru einnig nokkrir þm. sem hætta þingmennsku og gefa ekki kost á sér til þingframboðs á ný og hafa einnig að baki langan þingferil. Öllum þessum hv. þm. vil ég fyrir hönd okkar deildar þakka samstarfið og þá ekki síst hæstv. forseta Sþ. sem nú lætur af löngu þingstarfi. Ég óska svo öllum hv. þdm, góðs sumars og utanbæjarmönnum góðrar heimferðar og góðrar heimkomu svo og öllum þdm. og þeirra fjölskyldum velfarnaðar.



Virðulegi forseti. Ég vil fyrir hönd okkar þdm. þakka hæstv. forseta hlý orð og góðar óskir í okkar garð. Ég vil sömuleiðis þakka hæstv. forseta ánægjulegt samstarf fyrir okkar hönd og flyt honum og hans fjölskyldu árnaðaróskir. Ég tek einnig sérstaklega undir þær óskir sem hæstv. forseti flutti hér til þeirra hv. þm. sem vitað er nú að ekki taka þátt í kosningabaráttu eða gefa kost á sér til framboðs. Ég vil einnig fyrir hönd okkar þdm. þakka skrifstofustjóra Alþingis og öllu starfsfólki þingsins fyrir ánægjulegt og gott samstarf og óska því og fjölskyldum þess alls velfarnaðar í framtíðinni. Ég vil biðja hv. þdm. að taka undir þessi orð mín með því að rísa út sætum. - Deildarmenn risu úr sætum.



Ég þakka hv. 5. þm. Vestf. fyrir árnaðaróskir hans og hlý orð í minn garð og hv. þdm. fyrir undirtektir þeirra. Þá liggur ekkert fleira fyrir þessum fundi og slitið er þessum seinasta fundi deildarinnar á kjörtímabilinu.
Þingræður haldnar á Alþingi Íslendinga



Herra forseti. Frv. það, sem hér liggur fyrir, er flutt af fulltrúum allra þingflokka. Hér er því um samkomulagsmál að ræða sem ég vænti að geti fengið fljóta afgreiðslu hér á þingi. Frv. er mjög einfalt. Frv. gerir ráð fyrir því, að í fjvn. skuli eiga sæti 9 þm. í stað 10 sem er í gildandi lögum. En eins og öllum hv. alþm. er kunnugt, hefur sú skipan lengst af verið, að í fjvn. væru 9 menn. Frá þessu var vikið á Alþ. 1974, enda voru þá sérstakar ástæður til þess að sú skipan var tekin upp. Þær ástæður eru ekki lengur fyrir hendi og hefur því orðið að samkomulagi milli þingflokkanna að flytja þetta frv. og fækka um einn mann í fjvn., taka upp gömlu regluna og gera ráð fyrir að 9 þm. sitji í fjvn. Að lokinni þessari umr. legg ég til að frv. gangi til allshn. til athugunar. Ég vil beina því til n. að hún sjái sér fært að taka málið fyrir nú þegar og afgreiða það í dag. Jafnframt óska ég þess, að hæstv. forseti sjái sér fært að boða til áframhaldandi fundar í dag, þannig að hægt væri að afgreiða málið út úr þessari deild til Ed. Það er þörf á að flýta þessu máli svo að hægt sé að kjósa fjvn. og hefja reglulega þau störf í fjvn. sem þar liggja fyrir. Að svo mæltu legg ég til, að málinu verði að þessari umr. lokið vísað til hv. allshn., og vænti þess, að hún sjái sér fært að taka málið til hraðrar afgreiðslu.
Þingræður haldnar á Alþingi Íslendinga



Herra forseti. Allshn. hefur komið saman til fundar til þess að fjalla um frv. til l. um breytingu á þingsköpum Alþingis. Flm. eru Lúðvík Jósepsson, Gunnar Thoroddsen, Sighvatur Björgvinsson og Halldór E. Sigurðsson. Allshn. fyrir sitt leyti leggur til að frv. verði samþ. og hefur gefið út svofellt nál.: „Nefndin hefur haft frv. á þskj. 11 til meðferðar. N. leggur til að frv. verði samþykkt. Matthías Á. Mathiesen var fjarverandi.“ Undir þetta rita Vilmundur Gylfason, Svava Jakobsdóttir, Árni Gunnarsson, Friðrik Sophusson, Gils Guðmundsson, Einar Ágústsson.
Þingræður haldnar á Alþingi Íslendinga



Herra forseti. Það frv. til l. um breyt. á þingsköpum, sem hér liggur fyrir, er ákaflega einfalt. Í upphafi síðasta kjörtímabils var þingsköpum breytt á þá lund, að 10 menn skyldu eiga sæti í fjvn. Það var gert af sanngirnissjónarmiðum þar sem þingflokkar voru þá fimm og ef þessu hefði ekki verið breytt hefði einn þingflokkurinn ekki átt fulltrúa í nefndinni. Nú hafa ástæður breyst þannig að þingflokkar eru ekki nema fjórir og þess vegna hefur það orðið sammæli formanna þingfl., sem allir eiga sæti í Nd., að breyta þessu til hins fyrra horfs og að í fjvn. skuli aðeins eiga sæti 9 menn eins og áður hefur verið. Þeir fluttu frv. um þetta efni í hv. Nd. og þar hefur það nú verið afgreitt shlj., að ég hygg. Ég vildi aðeins leyfa mér að skýra frá þessu og jafnframt formsins vegna mega óska þess, að málinu verði vísað til hv. allshn. þessarar d., þar eð ég sé að því hefur verið vísað til n. í hv. Nd. Ég vil því leggja til að að lokinni þessari 1. umr. verði því vísað til allshn.
Þingræður haldnar á Alþingi Íslendinga



Herra forseti. Allshn. hefur fjallað um málið og leggur einróma til að það verði samþ. óbreytt.
Þingræður haldnar á Alþingi Íslendinga



Mér hefur borist svohljóðandi bréf: „Reykjavík, 18. okt. 1978. Ragnhildur Helgadóttir, 5. þm. Reykv., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni, leyfi ég mér með skírskotun til 138. gr. laga um kosningar til Alþingis að óska þess, að 1. varamaður Sjálfstfl. í Reykjavík, Guðmundur H. Garðarsson viðskiptafræðingur, taki sæti á Afþingi í fjarveru minni.“ Þetta er yður, herra forseti, hér með tilkynnt með ósk um að þér látið fara fram í sameinuðu þingi rannsókn á kjörbréfi varamanns. Bragi Sigurjónsson. forseti Ed.“ Það þarf að fara fram rannsókn á kjörbréfi varamanns, og mælist ég til þess að kjörbréfanefnd taki það til athugunar, og í fullu trausti þess, að hún vinni rösklega, gef ég 5 mínútna fundarhlé. - Fundarhlé.



Herra forseti. Kjörbréfanefnd hefur haft til athugunar kjörbréf Guðmundar H. Garðarssonar sem er 1. varaþm. Sjálfstfl. í Reykjavík og tekur nú sæti á Alþingi í forföllum hv. 5. þm. Reykv., Ragnhildar Helgadóttur, sem er á förum til útlanda. Kjörbréf þetta er gefið út af yfirkjörstjórn Reykjavíkurkjördæmis og hafa allir kjörstjórnarmenn undirritað bréfið. N. mælir með því, að kosningin verði tekin gild og kjörbréfið samþykkt.
Þingræður haldnar á Alþingi Íslendinga



Mér hefur borist svo hljóðandi bréf: „Reykjavík, 26. okt. 1978 Hjörleifur Guttormsson, 6. landsk. þm., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni, leyfi ég mér með skírskotun til 138. gr. laga um kosningar til Alþingis að óska þess, að 2. varamaður landsk. þm. Alþb., Soffía Guðmundsdóttir tónlistarkennari, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að þér látið fara fram í sameinuðu þingi rannsókn á kjörbréfi varamanns. Ingvar Gíslason, forseti Nd.“ Mér hefur einnig borist svo hljóðandi bréf: „Reykjavík, 26. okt. 1978. Jón Helgason, 6. þm. Suðurl., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni, leyfi ég mér með skírskotun til 138. gr. laga um kosningar til Alþingis að óska þess, að 1. varamaður Framsfl. í Suðurlandskjördæmi, Hilmar Rósmundsson skipstjóri, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um, að þér látið fara fram í sameinuðu þingi rannsókn á kjörbréfi varamanns. Bragi Sigurjónsson, forseti Ed.“ Ég vil nú fara þess á leit við hv. kjörbréfanefnd Sþ., að hún taki þessi tvö kjörbréf varamanna til athugunar, og gef 10 mínútna fundarhlé meðan kjörbréfin eru athuguð. - Fundarhlé.



Herra forseti. Kjörbréfanefnd hefur haft til meðferðar kjörbréf Soffíu Guðmundsdóttur tónlistarkennara, en hún hlaut 2. varauppbótarþingsæti Alþb. Einnig höfum við verið með til meðferðar kjörbréf Hilmars Rósmundssonar, en hann hlaut kosningu sem 1. varaþm. Framsfl. í Suðurlandskjördæmi. Ég ætla að skýra frá því varðandi kjörbréf Soffíu, að hún er 2. varamaður landsk. þm. Alþb., en 1. varamaður mun þegar vera hér á þinginu, svo að þetta er eðlileg meðferð. Kjörbréfanefnd hafði ekkert við þessi kjörbréf að athuga, og við leggjum til að þau verði tekin gild og samþykkt.
Þingræður haldnar á Alþingi Íslendinga



Herra forseti. Kjörbréfanefnd hefur haft til meðferðar kjörbréf Steinþórs Gestssonar, sem hlaut kosningu sem 1. varaþm. Sjálfstfl. í Suðurlandskjördæmi um lögmæltan tíma. Kjörbréfanefnd hefur ekki fundið neitt athugavert við þetta kjörbréf og leggur til að það verði tekið gilt og samþykkt.